વૉલમાર્ટની બધી રીત ભારતમાં નહીં ચાલે, પણ તે ફ્લિપકાર્ટના મોડેલને જાળવી રાખે તો પણ એમેઝોનને ટક્કર આપી શકશે. ફ્લિપકાર્ટ હવે પોતાના પગ પર લાંબો સમય ઊભું રહી શકે તેમ નહોતું. સતત ખોટ કરીને વેચાણ કરવા માટે મૂડીની એક મર્યાદા આવીને ઊભી રહેવાની હતી અને ત્યારે દેવાળું કાઢવાનું થયું હોત. હવે તે બોજ વૉલમાર્ટ ઉપાડી લેશે. એમેઝોનની સ્પર્ધા માટે વૉલમાર્ટે પોતાના નફામાંથી જે હિસ્સો અલગ તારવ્યો હશે એટલી ખોટ કરીને ફ્લિપકાર્ટને ચલાવવામાં આવશે. ભારતમાં ઇ-કોમર્સ ચાલશે કે નહી તેની ચર્ચાનો હજીય અંત આવ્યો નથી, પણ હવે આ ચર્ચા અર્થહિન થઈ ગઈ છે તેમ કહેવું પડે. કેમ કે ફ્લિપકાર્ટને ટેકઓવર કરવામાં આવી તેને જાણકારો ઇ-કોમર્સનો ત્રીજો તબક્કો ગણી રહ્યા છે. પ્રથમ તબક્કો આરંભનો હતો, જ્યારે માનવામાં આવતું હતું કે ભારતમાં લોકો ઓનલાઇન ખરીદી ના કરે. પરંતુ સ્માર્ટફોનનો ઉપયોગ વધ્યો તે પછી નાના તાલુકા સેન્ટરમાંથી પણ ઓનલાઇન ખરીદી થવા લાગી છે. પરંતુ તે હમણાં થયું, 2000ની શરૂઆતમાં અનેક ઓનલાઇન શોપિંગ કંપનીઓ ડૂબવા લાગી હતી. એક તો નેટનો બબલ બર્સ્ટ થયો હતો. ડોટકોમના નામે અબજોનું રોકાણ થયું હતું તે બધું પાણીમાં વહી ગયું.